b"\n_START_ARTICLE_\nMangaia\n_START_SECTION_\nNavn\n_START_PARAGRAPH_\n\xc3\x98ya ble f\xc3\xb8rst kalt A'Ua'U. Navnet Mangaia fikk den i 1775 av Tamaeu fra Aitutaki.\n_START_SECTION_\nGeografi\n_START_PARAGRAPH_\nMangaia er den nest st\xc3\xb8rste av Cook\xc3\xb8yene. \xc3\x98ya har et areal p\xc3\xa5 51,8 km\xc2\xb2. Mangaia er den s\xc3\xb8rligste av Cook\xc3\xb8yene og ligger \xc3\xb8st-s\xc3\xb8r\xc3\xb8st for Rarotonga. Avstanden til Rarotonga er 110 nautiske mil._NEWLINE_Mangaia er en hevet atoll. H\xc3\xb8yeste punkt er Rangimotia p\xc3\xa5 169 moh._NEWLINE_\xc3\x98yas vulkanske indre er omgitt av makatea, de forsteinete restene av et hevet korallrev. Den vulkanske kjernen har en alder p\xc3\xa5 mellom 20 og 17 millioner \xc3\xa5r. _NEWLINE_\xc3\x98ya best\xc3\xa5r av to konsentriske geologiske soner med en indre vulkansk basaltkjerne som danner \xc3\xb8yas h\xc3\xb8yeste punkt. Omkring kjernen ligger det et kalksteinsplat\xc3\xa5 (makatea) med klipper b\xc3\xa5de mot den indre kjernen og ut mot sj\xc3\xb8siden av \xc3\xb8ya. Kalksteinsplat\xc3\xa5et er 0,7 til 2 km bredt. Klippene er 60\xe2\x80\x9390 meter h\xc3\xb8ye. Det er dannet store grotter i makateaen,  med stalagmitter og stalaktitter og mange synkehull ned fra overflaten._NEWLINE_Det finnes manganforekomster. Deler av \xc3\xb8ya er fruktbar. I sumpomr\xc3\xa5dene dyrkes taro. Det har v\xc3\xa6rt dyrket ananas, sitrusfrukt, kopra, tomat og kaffe._NEWLINE_Innsj\xc3\xb8en Tiriara har en populasjon av ferskvanns\xc3\xa5l. Storflaggermusarten Pteropus tonganus lever p\xc3\xa5 \xc3\xb8ya. Mangaiaisfugl er endemisk.\n_START_SECTION_\nKlima\n_START_PARAGRAPH_\n\xc3\x98ya har en t\xc3\xb8rr \xc3\xa5rstid fra mai til oktober og en nedb\xc3\xb8rsrik \xc3\xa5rstid fra november til april.\n_START_SECTION_\nHistorie\n_START_PARAGRAPH_\nDet eldste funnet av menneskelig bosetting er datert til 1020\xe2\x80\x931070. Basert p\xc3\xa5 analyser av pollen og trekull fra innsj\xc3\xb8en Tiriara er det hevdet at det finnes tegn p\xc3\xa5 menneskelig avskoging p\xc3\xa5 \xc3\xb8ya fra 2500 \xc3\xa5r f\xc3\xb8r n\xc3\xa5tid, senere justert til 1600 \xc3\xa5r f\xc3\xb8r n\xc3\xa5tid. Disse analysene er imidlertid usikre og ikke allment akseptert som tegn p\xc3\xa5 mennesker._NEWLINE_Mangaia ble befolket av polynesiere._NEWLINE_Grottene har v\xc3\xa6rt bebodd og har v\xc3\xa6rt brukt som gravsteder._NEWLINE_F\xc3\xb8rste europeiske kontakt kom i 1777. P\xc3\xa5 Cooks tredje stillehavsferd kom HMS \xc2\xabDiscovery\xc2\xbb og HMS \xc2\xabResolution\xc2\xbb til Mangaia den 29. mars 1777. Menn fra \xc3\xb8ya gikk om bord og samtalte med Omai. I \xc3\xa5rene som fulgte ble \xc3\xb8ya sporadisk bes\xc3\xb8kt, blant annet av hvalfangere._NEWLINE_I 1823 fikk London Missionary Society (LMS) satt i land to menn fra Tahaa. _NEWLINE_Ved misjon\xc3\xa6renes ankomst ble \xc3\xb8yas befolkning ansl\xc3\xa5tt til mellom to og tre tusen. Mangaia hadde et hierarkisk styrt samfunn, med en h\xc3\xb8vdingklasse, ariki, p\xc3\xa5 toppen. \xc3\x98ya var inndelt i seks distrikter. _NEWLINE_Misjon\xc3\xa6renes betydning \xc3\xb8kte og Mangaia kom gradvis under britisk innflytelse. Fem menn fra Mangaia ble i 1863 bortf\xc3\xb8rt p\xc3\xa5 et peruansk slaveskip og h\xc3\xb8vdingene appellerte til guvern\xc3\xb8ren p\xc3\xa5 New Zealand for hjelp. For \xc3\xa5 komme Frankrike i kj\xc3\xb8pet, tok britene kontroll over Cook\xc3\xb8yene. Storbritannia gjorde Mangaia til protektorat i 1888. H\xc3\xb8vdingene beholdt likevel en rolle i styringen av \xc3\xb8ya. I motsetning til p\xc3\xa5 andre \xc3\xb8yer, ble lokal kontroll over land beholdt._NEWLINE_\xc3\x98ya ble en del av f\xc3\xb8derasjonen Cook\xc3\xb8yene. I 1901 ble Mangaia, sammen med de \xc3\xb8vrige Cook\xc3\xb8yene, overf\xc3\xb8rt til New Zealand."